ส.อ.ท.เผยยอดส่งออกรถยนต์เดือนก.ค.หดตัว 9.22% มาที่ 90,015 คัน
ส.อ.ท.เผยยอดส่งออกรถยนต์เดือนก.ค.หดตัว 9.22% มาที่ 90,015 คัน
23 ส.ค. 2560

นายสุรพงษ์ ไพสิฐพัฒนพงษ์ รองประธานสภาอุตสาหกรรมแห่งประเทศไทย (ส.อ.ท.) และโฆษกกลุ่มอุตสาหกรรมยานยนต์ เปิดเผยว่า ในเดือน ก.ค.60 การส่งออกรถยนต์สำเร็จรูปอยู่ที่ 90,015 คัน ลดลง 9.22% จาก ก.ค.59 โดยการส่งออกลดลงในเกือบทุกตลาด ยกเว้นตลาดออสเตรเลีย แอฟริกา และอเมริกาเหนือ คิดเป็นมูลค่าการส่งออกรถยนต์ 47,957.44 ล้านบาท ลดลง 6.93% จาก ก.ค.59
ขณะที่ยอดรวมส่งออกในช่วงม.ค.-ก.ค.60 ส่งออกรถยนต์สำเร็จรูป 626,421 คัน ลดลง 9.73% จากช่วงเดียวกันของปี 59 โดยการส่งออกลดลงเกือบทุกตลาด ยกเว้นตลาดออสเตรเลีย และตลาดอเมริกาเหนือ คิดเป็นมูลค่าการส่งออก 331,517.01 ล้านบาท ลดลง 10.55% จากช่วงเดียวกันของปีก่อน
สำหรับจำนวนรถยนต์ที่ผลิตได้ในเดือน ก.ค.60 มีทั้งสิ้น 159,091 คัน เพิ่มขึ้น 3.34% จาก ก.ค.59 เนื่องจากการผลิตเพื่อขายในประเทศที่เพิ่มขึ้นทั้งรถยนต์นั่งและรถกระบะ โดยในเดือนก.ค.ผลิตเพื่อจำหน่ายในประเทศได้ 63,404 คัน คิดเป็น 39.85% ของยอดการผลิตทั้งหมด เพิ่มขึ้น 5.5% จากก.ค.59 ขณะที่การผลิตเพื่อส่งออกในเดือนนี้อยู่ที่ 95,687 คัน คิดเป็น 60.15% ของยอดการผลิตทั้งหมด เพิ่มขึ้น 1.95% จากก.ค.59